Skoolseun, volwassene sterf in gru-botsingFoto: ER24 Twee mense is dood en 24, meestal skoolkinders, is beseer toe ŉ skoolbus en nog twee voertuie buite Kimberley gebots het. Russel Meiring, woordvoerder van ER24, het gesê die botsing tussen ŉ skoolbus, ŉ motor en ŉ sportnutsvoertuig het op die R705 sowat 50 km buite Kimberley plaasgevind. “Met paramedici se aankoms op die toneel het die skoolbus op sy sy langs die pad gelê. Die motor en sportnutsvoertuig se wrakstukke het oor die pad gestrooi gelê.” Volgens Meiring is die liggaam van ŉ jong seun in die bus gevind. Hy is op die toneel dood verklaar. Die liggaam van ŉ man is in die motor gevind en moes met meganiese toerusting verwyder word. Meiring het gesê ŉ volwassene en 23 kinders het ligte tot ernstige beserings opgedoen. Hulle is op die toneel behandel voordat hulle na nabygeleë hospitale geneem is vir verdere behandeling. Die presiese oorsaak van die ongeluk word ondersoek. Lees die opvolgberig: Name bekend van skolier, motoris wat in gru-botsing sterf